እነ አቶ በቀለ ገርባ ለሁለተኛ ጊዜ ተጨማሪ የምርመራ ጊዜ ተጠየቀባቸው
በአዲስ አበባና በኦሮሚያ ልዩ ዞን የተቀናጀ ማስተር ፕላን ጋር በተያያዘ፣ በኦሮሚያ ክልል ውስጥ ተፈጥሮ በነበረ ሁከት ምክንያት፣ ተጠርጥረው በታሰሩት አቶ በቀለ ገርባና በሌሎች ተጠርጣሪዎች ላይ ለሁለተኛ ጊዜ ተጨማሪ የ28 ቀናት የምርመራ ጊዜ ዓርብ ጥር 13 ቀን 2008 ዓ.ም. ተጠየቀባቸው፡፡የኦሮሞ ፌዴራሊስት ኮንግረስ (ኦፌኮ) ተቀዳሚ ምክትል ሊቀመንበር አቶ በቀለ ገርባ፣ ምክትል ዋና ጸሐፊው አቶ ደጀኔ ጣፋ፣ ከኦፌኮ ወጣት ሊግ አመራሮች ውስጥ የኦፌኮና የመድረክ የወጣቶች ሊቀመንበር አቶ ደስታ ዲንቃ፣ ምክትል ሊቀመንበሩ አቶ ጉርሜሳ አያና፣ የሕዝብ ግንኙነት ኃላፊው አቶ አዲሱ ቡላላ፣ የድርጅት ጉዳይ ኃላፊ አቶ ደረጀ መርጋ፣ የድርጅቱ ኦዲተር አቶ ዓለሙ አብዲሳና ሌሎችም ተጠርጣሪዎች በፌዴራል የመጀመሪያ ደረጃ ፍርድ ቤት አራዳ ምድብ ችሎት ቀርበዋል፡፡ጥር 13 ቀን 2008 ዓ.ም. ከሰዓት በኋላ ፍርድ ቤት የቀረቡት ተጠርጣሪዎቹ፣ ከቤተሰቦቻው ጋር በርቀት የእጅ ሰላምታ ከመለዋወጥ ባለፈ ተቀራርበው መነጋገር አልቻሉም፡፡ በፖሊስ ክልከላ ምክንያት ቤተሰቦቻቸውም ሆነ ሌሎች በችሎት ታድመው የፌዴራል ፖሊስ መርማሪ ቡድን በተጠርጣሪዎቹ ላይ እስካሁን ምን ምን ምርመራ እንዳካሄደና ምን ምን ምርመራ እንደቀረው ለችሎቱ ሲያስረዳ መስማት አልተቻለም፡፡መርማሪ ቡድኑ በተጠርጣሪዎቹ ላይ ለቀረው ተጨማሪ የምርመራ ጊዜ የጠየቀው የ28 ቀናት ተጨማሪ የምርመራ ጊዜ ተፈቅዶለት ለየካቲት 11 ቀን 2008 ዓ.ም. ተለዋጭ ቀጠሮ ተሰጥቷል፡፡  